
Készült Bácsalmás Város Önkormányzata Képviselő-testületének 2017. január 5-én, 14.00 órai kezdettel, Bácsalmáson, a Városháza I. emeleti polgármesteri tárgyalójában megtartott rendkívüli ülésén. 

Jelen vannak:

Németh Balázs polgármester, dr. Bakó Mária Lujza, Csémy László, Légrádi Mária, Márai András, valamint Schaffer Tünde képviselők (6);

Patocskai Ibolya jegyző, Horváth István Attila pénzügyi, beruházási és üzemeltetési osztályvezető, Prikidánovics Antal szociális és hatósági osztályvezető, Szakola Zoltán hatósági ügyintéző, valamint Szommer Károly, a Bácsalmási Járási Hivatal vezetője (5);

Jegyzőkönyvvezető: Zobokiné Bite Gyöngyi testületi ügyintéző;

Igazoltan van távol: Tóth Árpád alpolgármester, Nagy Gábor és Turcsányi Csaba képviselő (3).

Németh Balázs polgármester a megjelentek köszöntése után az ülést megnyitja. Megállapítja a határozatképességet, mert a megválasztott 9 főből 6 fő jelen van (67 %). Tájékoztatásul elmondja, hogy Tóth Árpád alpolgármester, Nagy Gábor és Turcsányi Csaba képviselők a távollétüket jelezték. Jegyzőkönyv-hitelesítőknek Csémy László és Márai András képviselőket javasolja kijelölni, majd a javaslatát szavazásra bocsátja. 

A képviselő-testület egyhangúlag (6 igen szavazattal) az alábbi határozatot hozza:

1/2017. (I. 5.) Bácsalmás v. öh.

Jegyzőkönyv-hitelesítők
kijelölése 	Határozat

Bácsalmás Város Önkormányzatának Képviselő-testülete Csémy László és Márai András képviselőket jelöli ki jegyzőkönyv-hitelesítőknek.

Németh Balázs polgármester a meghívó szerinti napirendet javasolja megtárgyalni, ill. az egyebeken belül folyamatban lévő ügyekről nyújtana tájékoztatást. Más indítvány nem lévén a javaslatának az elfogadását szavazásra bocsátja.

A képviselő-testület egyhangúlag (6 igen szavazattal) az alábbi határozatot hozza:

2/2017. (I. 5.) Bácsalmás v. öh.

Napirend megállapítása 	Határozat

I.	Bácsalmás Város Önkormányzatának Képviselő-testülete a 2017. január 5-i rendkívüli ülésén az alábbi napirendi pontokat tárgyalja meg:

1. A polgármester illetményének és költségtérítésének megállapítása (1. sz. előterjesztés)
2. A Felső-Bácska Vidékfejlesztési Egyesület tagi kölcsön kérelme (2. sz. előterjesztés)
3. Egyebek (folyamatban lévő ügyek)
Zárt ülésen:
1. Marksz László István eladó és Vida Sándor vevő adásvételi szerződése ügyében benyújtott kifogás elbírálása (Z/1. sz. előterjesztés)

II.	Jelen határozat normatív határozat.

A határozatról értesül:
- kivonattal:	1. Németh Balázs polgármester
		2. Patocskai Ibolya jegyző, általa az osztályvezetők

1. napirendi pont

A polgármester illetményének és költségtérítésének megállapítása 
(Az 1. sz. előterjesztés a jegyzőkönyv melléklete.)

Németh Balázs polgármester ismerteti az előterjesztés lényegét.

Dr. Bakó Mária Lujza képviselő kérdezi, hogy a dolgozók alapilletménye is emelkedni fog-e.

Németh Balázs polgármester nemmel válaszol, majd az előterjesztés határozati javaslatának az elfogadását szavazásra bocsátja. Bejelenti, hogy érintett, és nem kíván részt venni a szavazásban.

A képviselő-testület egyhangúlag (5 igen szavazattal, Németh Balázs polgármester érintettség miatt nem szavaz) az alábbi határozatot hozza:

3/2017. (I. 5.) Bácsalmás v. öh.

Németh Balázs polgármester illetményének 
és költségtérítésének megállapítása 	Határozat

1.	Bácsalmás Város Önkormányzatának Képviselő-testülete (a továbbiakban: Képviselő-testület) Németh Balázs polgármester illetményét 2017. január 1. napjától 597.500.- Ft/hó összegben állapítja meg. 

2.	A Képviselő-testület Németh Balázs polgármester részére 2017. január 1-től 89.625.- Ft/hó költségtérítést állapít meg, melyet minden hónap 5. napjáig kell számfejteni és kifizetni. 

3.	A Képviselő-testület megbízza Patocskai Ibolya jegyzőt, hogy az 1. és 2. pontban foglaltak végrehajtására a szükséges intézkedést tegye meg. 

Határidő: azonnal 
Felelős: Patocskai Ibolya jegyző

A határozatról értesülnek: 
- kivonattal:	1. Németh Balázs polgármester 
2. Patocskai Ibolya jegyző
3. Horváth István Attila PBÜ osztályvezető
4. Tomcsányi Katalin személyügyi ügyintéző

A Képviselő-testület a határozat végrehajtásáról nem kér jelentést. 

2. napirendi pont

A Felső-Bácska Vidékfejlesztési Egyesület tagi kölcsön kérelme 
(A 2. sz. előterjesztés a jegyzőkönyv melléklete.)

Németh Balázs polgármester ismerteti az előterjesztés lényegét, hozzátéve, hogy a nyolc alkalmazott havi bére 2,5 M Ft-ot tesz ki. 

Márai András képviselő az elnökségi tagok felől érdeklődik.

Németh Balázs polgármester kijelenti, hogy elnökségi tag pl. Juhász Gábor, Bányai Gábor, Király Sándor, Nothof Zsombor, polgármesterek. Az egyesület 3 járást, 46 települést fog össze. Emlékeztet arra, hogy 6 évvel ezelőtt az egyesületnek 20 M Ft tagi kölcsönt biztosított a képviselő-testület, majd az előterjesztés határozati javaslatának az elfogadását szavazásra bocsátja. Bejelenti, hogy érintett, és a szavazásban nem vesz részt.

A képviselő-testület egyhangúlag (5 igen szavazattal, Németh Balázs polgármester érintettség miatt nem szavaz) az alábbi határozatot hozza:

4/2017. (I. 5.) Bácsalmás v. öh.

A Felső-Bácska Vidékfejlesztési Egyesület 
tagi kölcsön kérelme 	Határozat

1.	Bácsalmás Város Önkormányzatának Képviselő-testülete (a továbbiakban: Képviselő-testület) a Felső-Bácska Vidékfejlesztési Egyesület részére a likviditási gondjainak megoldására 8.000.000 Ft tagi kölcsönt biztosít a tartalék terhére, melyet az Egyesület 2017. június 30-áig köteles visszafizetni. 

2.	A Képviselő-testület felhatalmazza Tóth Árpád alpolgármestert a jelen határozat mellékletét képező tagi kölcsön szerződés aláírására.

Határidő: azonnal és 2017. június 30.
Felelős: Tóth Árpád alpolgármester

Operatív felelős: Horváth István Attila PBÜ osztályvezető

A határozatról értesül:
- kivonattal:	1. Németh Balázs polgármester
		2. Tóth Árpád alpolgármester
		3. Patocskai Ibolya jegyző
		4. Horváth István Attila PBÜ osztályvezető
		5. Felső-Bácska Vidékfejlesztési Egyesület 
(6430 Bácsalmás, Hősök tere 3.)

Melléklet a 4/2017. (I. 5.) Bácsalmás v. öh. számú határozathoz

TAGI KÖLCSÖN SZERZŐDÉS

amely létrejött egyrészről Bácsalmás Város Önkormányzata  (6430 Bácsalmás, Gr. Teleki u.4-8 képviseli: Tóth Árpád alpolgármester, adószám: 15724320-2-03, mint tagi kölcsönadó (továbbiakban kölcsönadó),
másrészről a Felső-Bácska Vidékfejlesztési Egyesület (6430 Bácsalmás, Hősök tere 3. képviseli: Németh Balázs elnök, adószám: 18280795-1-03), mint kölcsönvevő (továbbiakban kölcsönvevő) között az alulírott napon, helyen, az alábbi feltételekkel:

1./ Felek kijelentik, hogy kölcsön adó a kölcsön vevő egyesületének tagja. 

2./ A Felső-Bácska Vidékfejlesztési Egyesület munkaszervezet feladatainak ellátása Felek közös érdeke. 
Szerződő felek rögzítik, hogy jelen szerződés megkötését az indokolja, hogy a Felső-Bácska Vidékfejlesztési Egyesület 2014-2020 időszak Leader programjának megvalósítására 155.793.849 Ft működési forrásra jogosult.

3./ A kölcsönadó kölcsönad a kölcsönvevő részére a likviditás biztosítása céljából 
8 000 000 Ft-ot, azaz Nyolcmillió forintot, melynek átutalására egy részletben kerül sor. Az összeg utalása 2017. január 10. napjáig a kölcsönvevő Bácska Takarékszövetkezetnél vezetett 51000091-10008023 számú bankszámlájára megtörténik.

4./ A szerződő felek rögzítik, hogy a kölcsönadó a kölcsönt a Ptk. rendelkezéseire figyelemmel kamattal nyújtja. Felek a kamat mértékét évi 0%-ban határozzák meg. A kölcsön nyújtása határozott időtartamra szól, 2017. június 30. napjáig. A tagi kölcsön nyújtása nem pénzintézeti tevékenység keretében történik.

5./ A kölcsönvevő a kölcsönt elfogadja és vállalja, hogy a kölcsön összegét egy összegben visszafizeti kölcsönadó részére az OTP Banknál vezetett 11732088-15336471-00000000 számú bankszámlájára.

6./ Felek kijelentik, hogy kölcsönvevő késedelmes visszafizetés esetén Ptk. szerint meghatározott mértékű késedelmi kamatot köteles fizetni.

7./ Szerződő felek megállapodnak abban, hogy a közöttük felmerült esetleges jogvitáikat elsődlegesen tárgyalások útján, egyeztetéssel kívánják rendezni.

8./ Felek kijelentik, hogy jelen szerződésben nem szabályozott kérdésekben a Ptk. ide vonatkozó rendelkezései az irányadók.

A szerződő felek jelen megállapodást elolvasás és közös értelmezés után, mint akaratukkal mindenben megegyezőt, jóváhagyólag aláírták.

Bácsalmás, 2017. január …..

    ……….…………………………...….......				 .....…………………………………   
      Bácsalmás Város Önkormányzata 				          Felső-Bácska Vidékfejlesztési Egyesület 
          képviseletében	képviseletében
         Tóth Árpád alpolgármester	 			                          Németh Balázs elnök

Pénzügyi ellenjegyzés:
Bácsalmás, 2017. január ….

Horváth István Attila
   osztályvezető

3. napirendi pont

Egyebek (folyamatban lévő ügyek)
/szóbeli/

Németh Balázs polgármester célszerűnek tartaná a piactéren lévő, volt kántorlakás megvásárlását, mert január végéig adható be egy IPA pályázat, amellyel 5 %-os önerő mellett 70 M Ft-os támogatás nyerhető a szociális gazdaság élénkítésére, helyi termék bemutató hely kialakítására stb.

Dr. Bakó Mária Lujza képviselő szerint inkább a bútorbolt épületét kellene megvenni, mert a piactéri ingatlan nagyon kicsi.

Németh Balázs polgármester kijelenti, hogy a piactéri ingatlan vételára 4 M Ft, a bútorbolt épületéért 40 M Ft-ot kérnek, de még 100 M Ft-ot rá kellene költeni. 

Csémy László képviselő a piactér melletti helyszínt jónak tartja a helyi termékek bemutatására. 

Németh Balázs polgármester kijelenti, hogy a 4 M Ft-os vételár nem számolható el a pályázatban, de a felújítás, a rendezvényszervezés igen.

Légrádi Mária képviselő érdeklődik, hogy van-e pályázati lehetőség piactéri vásárcsarnok kialakítására.

Németh Balázs polgármester kijelenti, hogy a jelenlegi IPA pályázattal nem alakítható ki vásárcsarnok, de folyamatosan figyelik a kiírásokat; lehetőség esetén a képviselő-testület elé hozza a témát. Az említett pályázat is testület elé fog kerülni az aktualitásakor.
Tájékoztatásul elmondja, hogy a Digi Kft. lett a 4. mobilszolgáltató. Megkeresték önkormányzatukat azzal, hogy a víztoronyra szeretnék felszerelni az antennát. A bérleti díj az internet szerint 850 E Ft és 2 M Ft között van évente településnagyságtól függően. A kft. 1 M Ft-ot fizetne inflációnövelten 2029-ig. Kéri a véleményeket arról, hogy a biztos 1 M Ft-ot válasszák, vagy a bizonytalan 1,2 M Ft-ot.

Dr. Bakó Mária Lujza és Csémy László képviselők az 1 M Ft-os bérleti díjat megfelelőnek tartják.

Légrádi Mária képviselő érdeklődik, hogy a többi szolgáltató mennyit fizet.

Németh Balázs polgármester kijelenti, hogy a többi szolgáltató nem fizet Bácsalmáson, mert saját adótornyot építettek. Pomázon 3 szolgáltató adója van fenn a víztornyon, amelyért egyenként 2,5 M Ft-ot fizetnek. Ez a téma is a képviselő-testület elé fog kerülni. Elmondja még, hogy a lakás-felújítási támogatással kapcsolatosan az előző napon megbeszélést tartottak az érintettekkel. A műszaki kollégák az igénylő jelenlétében helyszíni szemlét fognak tartani a helyzet felmérésére, amely alapján az önkormányzat a BÖKK Nkft.-nek fogja átutalni a 250 E Ft-os támogatást, a felújítást a kft. fogja elvégezni.

Légrádi Mária képviselő szerint a közszolgáltatási kft. a jelenlegi feladatát sem tudja maradéktalanul elvégezni. Közfoglalkoztatottként dolgozó kőművest ő nem engedne be a lakásába.

Dr. Bakó Mária Lujza képviselő kijelenti, hogy az újonnan alakult szociális szövetkezet szolgáltatással foglalkozik, karbantartó csoport kialakítását is tervezik, a dolgozóik nem közfoglalkoztatottként dolgoznak. 

Németh Balázs polgármester úgy gondolja, hogy először a kft.-vel, utána egy helyi vállalkozóval kellene a felújítást elvégeztetniük, a továbbiakban a tapasztalatok függvényében dönthetnének. 

Schaffer Tünde képviselő szerint a szociális szövetkezetnek az a lényege, hogy egy bizonyos idő után önállóan tudjon lábra állni, mert a támogatás meg fog szűnni, nekik kell kitermelni a saját bérüket. Ezek a felújítások biztos munkát jelentenének számukra.

Németh Balázs polgármester tájékoztatásul elmondja, hogy a tanuszodai kollégák január 1-jétől önkormányzati alkalmazottak lettek. 
A bérek garantált minimálbérhez, bérminimumhoz való igazítása az önkormányzati hivatalban 6 M Ft-ot, a tűzoltóságnál 10 M Ft-ot jelent, de minden területet érint. Kb. 40 M Ft többletkiadásuk lesz. Bízik a polgármesteri fizetés és a minimálbér állam általi kompenzálásában, de a BÖKK Nkft., a tanuszoda vonatkozásában nem biztos ebben. A minimálbérek szinte utolérték a nem minimálbéren dolgozók fizetését. Differenciálásra lenne szükség. A hivatalban 38 E Ft helyett 48 E Ft illetményalap lehetne, ez 17 M Ft többletkiadást jelentene a járulékkal együtt, ebből kb. 5,5–6 M Ft a minimálbér-emelés, tehát 12 M Ft-ról beszélnek. Ez az összeg az évente kifizetett jutalom összegével megegyezik. 

Schaffer Tünde képviselő úgy tudja, hogy a köztisztviselői illetményalapot központilag meg akarják emelni 60 E Ft-ra.

Németh Balázs polgármester tarthatatlan állapotként említi, hogy a közszférában dolgozók közül csak a köztisztviselők nem részesültek eddig béremelésben. 

Légrádi Mária képviselő megjegyzi, hogy sok önkormányzatnál eddig is eltérítették az illetményalapot. 

Németh Balázs polgármester kijelenti, hogy a költségvetést 48 E Ft-os illetményalappal készítenék elő. 
Tájékoztatásul elmondja, hogy érdekes tárgyalása volt az orvosokkal. A központi orvosi ügyeleti óradíj 2 E Ft volt, az itteni orvosok 2,5 E Ft-ot kértek. Más helyről is bekért árajánlatot, az is 2,5 E Ft-os óradíjat tartalmazott. Az ügyeleten dolgozó orvosoknak 2,3 E Ft-ot kínált, akik ezután már 3 E Ft-os óradíjat kértek, mondván, hogy egyébként nem vállalnak ügyeletet a kötelező tartamon felül. 

Légrádi Mária képviselő egyetért a 3 E Ft-os ügyeleti óradíjjal, ha nincs hálapénz. 

Márai András képviselő a kereslet-kínálatról ejt néhány szót.

Légrádi Mária képviselő a bajai ügyeleti óradíj mértéke felől érdeklődik.

Németh Balázs polgármester szerint nem lehet összehasonlítani a bácsalmási és a bajai ügyeleti óradíjakat, mert Baján 80 E emberre két orvos van.

Légrádi Mária képviselő szerint meg kell becsülniük az orvosokat anyagilag, ki kell fizetniük, amit kérnek, de ezért megfelelő munkát kell megkövetelniük tőlük.

Németh Balázs polgármester kijelenti, hogy az óradíjemelés kb. 7 M Ft többletet jelentene, amelynek 41 %-a, kb. 3 M Ft érintené Bácsalmást. Bácsbokod, Bácsborsód is gondolkodik az ügyelethez való csatlakozáson. 

Dr. Bakó Mária Lujza képviselő felháborítónak tartja a bácsalmási járóbeteg-szakellátás várólistáit. 

Schaffer Tünde képviselő szerint a tüdőgondozó új szakorvosa a BESZ Kft. ügyvezetőjének tájékoztatásával ellentétben egyik héten egy napot, másik héten két napot rendel, mégsem lát el annyi beteget, mint Gregó doktor a heti egy délutáni rendelésén. 

Németh Balázs polgármester OEP-finanszírozási problémát tart valószínűnek. Úgy gondolja, hogy az önkormányzat az orvosok kérésének mindig eleget tesz. 
Tájékoztatásul elmondja, hogy a honvédelem és a civil társadalom közötti mezsgyén járásonként 100-100 tartalékos katonát akarnak elhelyezni, lőtérre is szükségük van. Olyan helyszínt keresnek járási szinten, ahol egyszerre 100 ember el tud aludni, ill. a kiképző csapat részére 25 fős szálláshelyet. Ez nem rentábilis az önkormányzat részéről. Nincs olyan épületük, ahol 100 embert el tudnának helyezni. Az épülethasználatért a honvédség nem fizet, az ingatlanra nem költ semmit.

Szommer Károly, a Bácsalmási Járási Hivatal vezetője nem tartja egyértelműnek, hogy a honvédség fizet-e az ingatlanhasználatért. 

Németh Balázs polgármester megjegyzi, hogy a kollégium használatáért a közelmúltban nem fizettek. Hozzáteszi, hogy a honvédség lőtér kialakítását és konténerek felállítását is tervezi.

Szommer Károly, a Bácsalmási Járási Hivatal vezetője szerint konténerek felállítására elegendő vizesblokk hiányában kerülne sor.

Dr. Bakó Mária Lujza képviselő nem támogatja a tartalékosok önkormányzati ingatlanban való elhelyezését, szerinte a kiépített lőterekhez kellene menniük. 

Németh Balázs polgármester tájékoztatásul elmondja, hogy
· másnap adják be a külterületi utak karbantartásával kapcsolatos gépbeszerzésre irányuló pályázatot,
· a feldolgozó üzem melletti házat 4 030 000 Ft-ért megvásárolták, mert az eladó pályázatban való elszámolhatóság miatti számlanyitásának költségét is fedezték;
· a település közlekedési tábláit kb. 150 E Ft-ból felújítják,
· a kézilabda munkacsarnokok építésének első üteme a nyáron valószínűleg elkezdődik, mert a Kormány 3,5 Mrd Ft-ot átutalt a kézilabda szövetségnek.
Több nyílt ülési napirendi pont nem lévén kéri, hogy zárt ülésen folytassák munkájukat, majd az ülést 15 óra 8 perckor berekeszti.

K. m. f.



	Németh Balázs	Patocskai Ibolya
	polgármester	jegyző



	Csémy László	Márai András
képviselők, jegyzőkönyv-hitelesítők


A képviselő-testület a 2017. január 5-i zárt ülésén a következő határozatot hozta meg:


5/2017. (I. 5.) Bácsalmás v. öh.

Marksz László István eladó és 
Vida Sándor vevő adásvételi 
szerződése ügyében benyújtott 
kifogás elbírálása 	Határozat

1.	Bácsalmás Város Önkormányzatának Képviselő-testülete (a továbbiakban: Képviselő-testület) Marksz László István (…………………………………. sz. alatti lakos), mint eladó és Vida Sándor (……………………………. sz. alatti lakos), mint vevő a Bácsalmás külterület 0258/32 hrsz. alatt felvett 5984 m2 területű, 18,05 AK értékű, szántó művelési ágú földingatlannak tekintetében 2016. július 22-én kötött adásvételi szerződés hatósági jóváhagyása ügyében a Magyar Agrár-, Élelmiszergazdasági és Vidékfejlesztési Kamara Bács-Kiskun Megyei Elnöksége (a helyi földbizottság feladatkörében eljárva) által 2016. december 5-én kiadott állásfoglalása ellen a vevő részéről a nyitva álló határidőn belül benyújtott kifogást elutasítja.

A mező- és erdőgazdasági földek forgalmáról szóló 2013. évi CXXII. törvénnyel összefüggő egyes rendelkezésekről és átmeneti szabályokról szóló 2013. évi CCXII. törvény (a továbbiakban Fétv.) 103/A. § (2) bekezdése szerint: „A képviselő-testület megváltoztatja a kifogással érintett állásfoglalást, ha annak kiadására a Földforgalmi törvény 23–25.§-ának megsértésével került sor, egyébként a kifogást elutasítja.

A Képviselő-testület a kifogás elbírálása során megállapította, hogy a Magyar Agrár-, Élelmiszergazdasági és Vidékfejlesztési Kamara Bács-Kiskun Megyei Elnöksége állásfoglalásának kialakítása során 
a)	a mező- és erdőgazdasági földek forgalmáról szóló 2013. évi CXXII. törvény (a továbbiakban: Földforgalmi törvény) 24. § (2) bekezdése alapján az adásvételi szerződést értékelte: állásfoglalásában az adásvételi szerződést nem támogatja Vida Sándor …………………………………szám alatti lakos vevővel, melynek indoka, hogy az adásvételi szerződés jóváhagyása esetén a szerződés szerinti vevő „elnyer olyan jogi helyzetet, amelynek révén a jövőben az elővásárlási jogát visszaélésszerűen gyakorolhatja”,
b)	állásfoglalása a Földforgalmi törvény 24. § (2) bekezdés c) pont cb) alpontjában foglaltakon alapul,
c)	állásfoglalásának kialakítása során nem sértette meg a Földforgalmi törvény szabályait. 

A Képviselő-testület a kifogás elbírálása során megállapította, hogy a Magyar Agrár-, Élelmiszergazdasági és Vidékfejlesztési Kamara Bács-Kiskun Megyei Elnöksége állásfoglalása helytálló, mivel a vevő azért vásárol meg osztatlan közös tulajdonban lévő földekben tulajdonrészt, hogy a későbbiek során – a Földforgalmi törvény 18. § (3) bekezdése alapján – tulajdonostársként, illetve szomszédként az elővásárlási rangsorban kedvezőbb pozícióba kerüljön.

A Képviselő-testület a kifogás elbírálása során megállapította továbbá, hogy a Magyar Agrár-, Élelmiszergazdasági és Vidékfejlesztési Kamara Bács-Kiskun Megyei Elnöksége állásfoglalása helytálló abban a tekintetben is, hogy az adásvételi szerződésben szereplő vételár – 40.000,- Ft – a föld forgalmi értékével nem áll arányban, mivel a településen a termőföld átlagára 2-3 millió Ft/hektár; ez pedig jelentősen elmarad a szerződés szerinti vételártól.

A Képviselő-testület jelen határozata ellen a kézhezvételtől számított 30 napon belül a Bácsalmási Közös Önkormányzati Hivatal Jegyzőjénél beadandó, de a Kecskeméti Közigazgatási és Munkaügyi Bírósághoz (6001 Kecskemét, Pf.: 73.) címzett keresetlevél nyújtható be. A bírósági felülvizsgálat lehetőségét a 17/2015. (VI. 5.) AB határozat 2. B) pontja biztosítja.

A jegyző a keresetlevelet az ügy irataival együtt öt napon belül felterjeszti a másodfokú közigazgatási határozatot hozó szervhez, amely azokat - a keresetlevélben foglaltakra vonatkozó nyilatkozatával együtt - tizenöt napon belül továbbítja a bírósághoz. Ha a keresetlevél a végrehajtás felfüggesztésére irányuló kérelmet is tartalmaz, a keresetlevelet és az ügy iratait az első fokon eljáró közigazgatási szerv három napon belül terjeszti fel a másodfokon eljáró közigazgatási szervnek, amely azt nyolc napon belül továbbítja a bírósághoz.

A határozat az Fétv. 103/A.§-ában foglaltakon alapul.

A képviselő-testület hatáskörét a Földforgalmi törvény 68. § (5) bekezdése; az Fétv. 103/A. §-a, illetékességét a közigazgatási hatósági eljárás és szolgáltatás általános szabályairól szóló 2004. évi CXL. törvény 21. § (1) bekezdés b) pontja határozza meg.

Bírósági felülvizsgálat esetén a tárgyalás tartása iránt a közigazgatási hatósági eljárás és szolgáltatás általános szabályairól szóló 2004. évi CXL. törvény 72. § (1) bekezdés da) pontja alapján kérelem nyújtható be.

2.	A Képviselő-testület felkéri Patocskai Ibolya jegyzőt, hogy a határozat közlésével kapcsolatos teendőket tegye meg.

Határidő: azonnal 
Felelős: Patocskai Ibolya jegyző 

Operatív felelős: Szakola Zoltán hatósági ügyintéző

A határozatról értesül:
- kivonattal:	1. Németh Balázs polgármester 
2. Patocskai Ibolya jegyző
3. Prikidánovics Antal szociális és hatósági osztályvezető
4. Horváth István Attila PBÜ osztályvezető
5. Szakola Zoltán hatósági ügyintéző
- levélben:	1. Vida Sándor (………………………………………….)
2. Bács-Kiskun Megyei Kormányhivatal Földhivatala (6000 Kecskemét,  Fecske u. 25. – határozat, 
kifogás, kamarai állásfoglalás)
3. Nemzeti Agrárgazdasági Kamara Bács-Kiskun Megyei Szervezete (6000 Kecskemét, Tatár sor 6.)
